DÔVODOVÁ SPRÁVA


A. Všeobecná časť
Návrh nariadenia vlády Slovenskej republiky, ktorým sa ustanovuje národná tabuľka frekvenčného spektra, bol vypracovaný  na základe Plánu legislatívnych úloh vlády SR na rok 2026 a podľa § 4 ods. 2 písm. b) a § 33 ods. 2 zákona č. 452/2021 Z. z. o elektronických komunikáciách v spolupráci s členmi Medzirezortnej komisie pre harmonizáciu využívania frekvenčného spektra, t. j. s Úradom pre reguláciu elektronických komunikácií a poštových služieb, Ministerstvom obrany Slovenskej republiky, Ministerstvom vnútra Slovenskej republiky a Slovenskou informačnou službou.
Národná tabuľka frekvenčného spektra (ďalej len „NTFS“) je špecifický materiál, ktorý je pripravovaný skupinou odborníkov z vyššie uvedených rezortov a obsahuje najmä:
· údaje o frekvenčnom pásme a jeho pridelení pre príslušné rádiokomunikačné služby podľa aktuálneho Rádiokomunikačného poriadku (ďalej len „RR“) pre Región 1 (Slovensko je súčasťou tohto regiónu) prijatého na Svetovej rádiokomunikačnej konferencii (WRC-23),
· údaje o frekvenčnom pásme a jeho pridelení v Slovenskej republike, pričom spravidla toto pridelenie nepresahuje pridelenia pre služby podľa RR, pásmo však môže byť pridelené pre menej služieb,
· informáciu, či je príslušné frekvenčné pásmo v Slovenskej republike pridelené na civilné alebo vojenské účely,
· poznámky k prideleniu frekvenčného pásma (napr. údaje o chránených frekvenciách),
· informácie o využití frekvenčných pásiem pre konkrétne aplikácie v rámci rádiokomunikačnej služby, pričom je rešpektovaný zoznam aplikácií podľa rozhodnutia Európskeho komunikačného výboru ECC/DEC/(01)03 o Frekvenčnom informačnom systéme Európskeho komunikačného úradu (ECO Frequency Information System – EFIS) a poznámky k tomuto využitiu.
Okrem toho NTFS obsahuje aj poznámky k prideleniam frekvenčných pásiem podľa RR, vysvetlenie špecifických pojmov z oblasti správy frekvencií, definície kategórií (rádiokomunikačných) služieb, definície pojmov z oblasti zdieľania frekvencií (kategórie rušení), definície kategórií pridelení frekvenčných pásiem a skratky použité v NTFS.
V porovnaní s NTFS, ktorá bola ustanovená nariadením vlády Slovenskej republiky č. 330/2025 Z. z., ktorým sa ustanovuje národná tabuľka frekvenčného spektra, boli v novom návrhu NTFS vykonané najmä nasledujúce zmeny:
1. V celej NTFS boli zapracované príslušné platné vykonávacie rozhodnutia Komisie schválené od decembra 2025 do septembra 2026.
2. V celej NTFS boli zapracované príslušné platné rozhodnutia ECC vydané od novembra 2025 do septembra 2026.
3. V celej NTFS bolo v stĺpci „Využitie v SR“ zmenené využitie „TRA-ECS“ na využitie „MFCN“.
4. Vo frekvenčnom pásme 401 – 402 MHz bolo v stĺpci „Pridelenie v SR“ pridané civ. pridelenie „KOZMICKÁ PREVÁDZKA (zostup)“.
5. Vo frekvenčných pásmach 1240 – 1260 MHz a 1260 – 1300 MHz bolo v stĺpci „Pridelenie v SR“ pridané civ. pridelenie „Družicová amatérska“ a v stĺpci „Využitie v SR“ pridané využitie „Družicová amatérska“ vrátane poznámky k tomuto využitiu.
6. Vo frekvenčnom pásme 2025 – 2110 MHz bolo v stĺpci „Pridelenie v SR“ pridané civ. pridelenie „KOZMICKÁ PREVÁDZKA (vzostup)“ a civ. pridelenie „KOZMICKÝ VÝSKUM (vzostup).
7. Vo frekvenčnom pásme 2200 – 2290 MHz bolo v stĺpci „Pridelenie v SR“ pridané civ. pridelenie „KOZMICKÁ PREVÁDZKA (zostup)“ a civ. pridelenie „KOZMICKÝ VÝSKUM (zostup).
8. Vo frekvenčnom pásme 3400 – 3600 MHz bolo pri civ. prideleniach „PEVNÁ“ a „POHYBLIVÁ okrem leteckej pohyblivej“ v rámci poznámky k využitiu „MFCN“ pridané „WBB ECS“.
9. Vo frekvenčnom pásme 3600 – 3800 MHz bolo pri civ. prideleniach „PEVNÁ“ a „POHYBLIVÁ“ v rámci poznámky k využitiu „MFCN“ pridané „WBB ECS“.
10. Vo frekvenčných pásmach 31,8 – 32 GHz a 32 – 32,3 GHz bolo pri civ. pridelení „PEVNÁ“ v stĺpci „Využitie v SR“ odstránené využitie „Bod-multibod“.
11. Vo frekvenčnom pásme 94,1 – 95 GHz bolo pri mil. pridelení „RÁDIOLOKÁCIA“ v stĺpci „Využitie v SR“ pridané využitie „Obranné systémy“.
12. V časti „Poznámky z Rádiokomunikačného poriadku uvedené v Národnej tabuľke frekvenčného spektra, týkajúce sa Slovenskej republiky“ bola pridaná v rámci pozn. 6 informácia ohľadom rozhodnutia ECC/DEC/(01)03 o EFIS-e.
13. [bookmark: _GoBack]V rámci aktualizácie zoznamu skratiek bola odstránená skratka TRA-ECS, súčasne boli pridané nové skratky EFIS, VSAT a WBB ECS.
Zabezpečenie účelného využívania frekvenčného spektra, hospodárenie a dohľad nad efektívnym využívaním frekvenčného spektra prináleží štátu a je zabezpečené prostredníctvom Úradu pre reguláciu elektronických komunikácií a poštových služieb.
Predložený návrh nariadenia vlády Slovenskej republiky nebude mať vplyvy na rozpočet verejnej správy, podnikateľské prostredie, sociálne vplyvy, vplyv na manželstvo, rodičovstvo a rodinu, vplyvy na životné prostredie, vplyvy na informatizáciu spoločnosti a ani vplyvy na služby verejnej správy pre občana.
Návrh nariadenia vlády Slovenskej republiky je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie.

Návrh nariadenia vlády nie je predmetom vnútrokomunitárneho pripomienkového konania.


B. Osobitná časť
 K § 1
Podľa § 33 ods. 2 zákona č. 452/2021 Z. z. o elektronických komunikáciách sa ustanovuje nová národná tabuľka frekvenčného spektra.

K § 2
V súvislosti s ustanovením novej národnej tabuľky frekvenčného spektra sa súčasne zrušuje doterajšie nariadenie vlády Slovenskej republiky č. 330/2025 Z. z., ktorým sa ustanovuje národná tabuľka frekvenčného spektra.

K § 3
Ustanovuje sa účinnosť nariadenia vlády 1. január 2027.

K Prílohe
Príloha obsahuje podrobné rozdelenie frekvenčných pásiem, ktoré sú pridelené pre jednotlivé rádiokomunikačné služby na civilné účely a vojenské účely. NTFS je spracovaná s prihliadnutím na potrebu európskej harmonizácie, stupeň technického rozvoja rádiových zariadení a poskytovanie služieb v Slovenskej republike v konkrétnom frekvenčnom pásme pri súčasnom zabezpečení obrany a bezpečnosti štátu.

